《题汤子敏松石山房歌》
元代·刘崧

苍苍云松，磊磊白石，层冈盘盘二水隔，君从何年此卜宅。

茆茨窈窕通柴关，屋前正对宣华山。苍苔满地人迹绝，但见群木紫翠交其间。

禾川西来抱山脚，主簿潭空日光薄。石面青烟薜带垂，叶间晴雪松花落。

采山钓水皆清风，胡为汨没尘埃中。看君有子如玉树，觉我憔悴成衰翁。

愁来颇亦耽幽趣，安得携家就君住。忆在花阴把卷时，黄鹂啼满青楸树。

江鱼秋肥山果红，有酒莫放金尊空。人生适意在深隐，富贵时来安所蒙。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。